Наталија Герман
Наталија Снегур Герман (20. март 1969), је молдавска политичарка, која је била министарка спољних послова и европских интеграција и заменица премијера Молдавије од маја 2013. године до јануара 2016. године.

Биографија 
Рођена је у Кишињеву 1969. године. Она је ћерка Мирча Снегура, првог председника Молдавије. Студирала је у Молдавији на државном универзитету и завршила постдипломске студије на универзитету у Лондону. Била је амбасадорка у Аустрији и стална представница при ОЕБС-у од 2002. године до 2006. године, и амбасадорка у Шведској, Норвешкој и Финској од 2006. године до 2009. године.

У 2009. године, она је постала заменица министра спољних послова и европских интеграција и главна преговарачица о Споразуму о придруживању Молдавије у ЕУ. У фебруару 2016. године била је кандидована за место генералне секретарке Организације уједињених нација.

Дипломатска каријера 
Почела је да ради у молдавској дипломатској служби 1991. године, као прва и друга секретарка на департману за међународне организације Министарства спољних послова. Од 1994. године до 1997. године, радила је као саветница и заменица сталног представника у агенцијама УН-а у Бечу и ОЕБС-а. Од 1997. године до 2001. године, била је заменица шефа Одељења за европску безбедност и политичко-војне послове у молдавском Министарству спољних послова. Од 2001. године до 2002. године, била је министарка-саветница у амбасади Молдавије у Бриселу, као и заменица шефа Мисије Молдавије у НАТО-у. Године 2002. она је постала амбасадорка у Аустрији и стална представница при ОЕБС-у и УН-а у Бечу. У овој улози, она је "истакнута сарадница у напорима ОЕБС-а у идентификовању решења за нерешене сукобе у региону", као и "потенцијал заједнице ОЕБС-а у сукобима у Придњестровљу у Републици Молдавији". У 2006. години, она је напустила Брисел због одласка у Стокхолм, поставши молдавска амбасадорка у Шведској, Норвешкој и Финској. За своје "заслуге у промоцији односа између Шведске и Молдавије", она је награђена Орденом Поларне звезде у рангу команданта 1. класе. Она је напустила ову улогу 2009. године, након именовања за заменицу министра.

Политичка каријера 
Дана 29. јуна 2009. године, она је именована за заменицу министра спољних послова и европских интеграција, тадашњег министра Андреи Стратана. У новембру 2009. године, она је именована за главну преговарачицу у разговорима са Европском унијом око Споразума о придруживању Молдавије. Она је такође помогала у разговорима који су довели до либерализације визног режима за Молдавце који путују у Европску унију.

Дана 30. маја 2013. године она је именована за министарку спољних послова и европских интеграција , док је истовремено била именована за улогу потпредседнице Владе Молдавије. Она је такође била одговорна за председавање Националног комитета за борбу против трговине људима. У овој улози, она је учествовала на Глобалном форуму о миграцији и развоју и допринела "дијалогу о међународној миграцији и развоју". У 2014, она је добила највећу домаћу част Молдавије, Орден Републике.
На изборима новембра 2014. године, Наталија је изабрана за народну посланицу и постала је чланица парламентарног одбора за спољну политику и европске интеграције. Након што је Кирил Габурич дао оставку на место премијера Молдавије 22. јуна 2015. године, она је преузела то место у прелазном року. Она је обављала ту функцију до 30. јула 2015. године, када је Валери Стрелет постао премијер, а она је наставила своје претходне улоге.

Кандидатура за Генералну секретарку Уједињених нација 
Дана 18. фебруара 2016. године она је званично именована од стране Влада Лупана, молдавског сталног представника у Уједињеним нацијама, за молдавску кандидаткињу за место генералне секретарке Уједињених нација у процесу селекције 2016. 19. фебруара, ова номинација је била јавна од стране председника Генералне скупштине. Наталија је учествовала у неформалном дијалогу у Генералној скупштини Уједињених нација 13. априла 2016. године, где је тврдила да "Уједињене нације никада нису биле тако неопходне." Она је говорила више од два сата. У оквиру своје кампање, она је говорила на догађајима или у интервјуима на Међународном институту за мир, универзитету у Лондону.

Референце

Спољашње везе 

Рођени 1969.
Молдавски политичари
Амбасадори Молдавије
Молдавске дипломате
Премијери Молдавије
Молдавци